Nagina sfida n'è memia gronda

Da Gérard Mantel

La vita è in viadi en l'intschertezza. Ella ha manà Jacqueline Graf, ina dunna interprendenta ed engaschada da la Svizra romanda, durant onns sin divers continents. Ella ha chattà là sfidas attractivas tant sin plaun professiunal sco era privat. Fin a l'interrupziun andetga tras in accident d'auto, nua che Jacqueline Graf ha subì ina paraplegia. Malgrà questa greva frida dal destin e las difficultads en la vita da mintgadi ha ella mantegnì sia ferma voluntad, la pazienza e la confidenza da cuntanscher er en la sutga cun rodas las finamiras avisadas pli baud.

Il gust exprimì per viadis ed aventuras, las mirveglias e l'interess per culturas ed umans esters ha Jacqueline Graf probablamain gia survegnì en tgina. Naschida e creschida si a Losanna, nua che ses geniturs èn vegnids a star davent da Berna, sa mussa tar la giuvna svegliada gia baud il ferm giavisch dad esser independenta e da decider autonomamain. Ella na sa lascha betg restrenscher gugent, ella vul tschertgar sezza sia ventira. Che Jacqueline Graf vegn a fugir in di da sia educaziun convenziunala, da la vita plitost lungurusa ed er da la stretgezza geografica a la riviera vadaisa, na san ins betg anc. Ma cura che la schanza per in segiurn en l'Africa sa porscha en il rom d'in barat cultural, na datti nagut pli che retegna la studenta cun talent per linguas. Suenter la matura al gimnasi a Losanna va Jacqueline Graf senza ponderar pli ditg en Ghana. Cun gnanc 20 onns sa lascha ella en là sin in veritabel experiment. Ella vegn confruntada cun diversas malempernaivladads ed era cun dischillusiuns, ma da l'autra vart fa ella era experientschas positivas ed enritgintas en tut in auter mund. Sut circumstanzas plitost caoticas è ella prest sfurzada da segirar sezza sia existenza. Sia abilitad da s'adattar, ma surtut ses talent per linguas èn da grond avantatg per ella. Ella discurra fitg bain tudestg, franzos, talian ed englais e n'ha perquai nagina fadia da chattar lavur sco interpreta e translatura.
E suenter ch'ella ha er anc emprendì “ga”, il dialect dals indigens dad Accra, s'avra a Jacqueline Graf la porta ad in dals pli nobels restaurants da la chapitala da Ghana, nua ch'ella lavura en la partiziun da relaziuns publicas.

Ina disgrazia attira l’autra
Suenter in onn e mez va a fin l'emprima aventura a l'exteriur da la giuvna romanda. Puspè returnada en Svizra, absolva Jacqueline Graf la scolaziun da secretaria e rimna lura experientschas professiunalas en il sectur commerzial ed industrial. Las regurdientschas da l'Africa n'emblida ella dentant mai. Ses siemis van adina puspè en direcziun dal continent nair. Era sia amia pli veglia Janice, oriunda da la Scozia e psicologa da professiun, fa sumegliants plans. Ellas sa decidan dad ir ensemen ad Accra e d'empruvar da lavurar sco gastronomas. Cun schlantsch e grond engaschament sa preparan ellas per la midada da domicil previsa. Il curaschi e las bleras uras che domaduas investeschan per avrir in agen restaurant en in quartier popular da la citad gronda, paran da sa pajar. Suenter in cumenzament plitost difficil vegnan pli e pli blers giasts. L'avegnir da las duas interprendidras giuvnas para empermettent - fin al di nua ch'ellas vegnan l'unfrenda dad embrugls economic-politics en il pajais. Il scumond rigurus per glieud estra dad exercitar in'activitad commerziala en il lieu ruinescha bain spert lur speranzas existenzialas. Il medem temp intervegn Jacqueline Graf cun retard che sia mamma è morta. Plain dischillusiun e tristezza fa ella la valisch.
Era sche las experientschas en l'Africa èn stadas per part nauschas, ha ella emprendì bler, gist pervi da las grondas differenzas cun las relaziuns en Svizra. “Jau hai emprendì da conuscher ina nova moda da viver ed in auter contact cun ils conumans. La mentalitad ghanaisa m'ha marcà profundamain ed influenzescha anc adina mes cumportament. Ella ma gida er a ma reintegrar en il mintgadi. Jau sun oz bler pli averta che pli baud envers diversas 

chaussas, per exempel concernent umor, ideas, surpraisas, generusadad, musica, tratgas exoticas. E quest spiert particular port jau perfin adina cun mai - en furma d'in simbol dals Ashanti tatuà sin mes bratsch dretg.”

La vita penda mo vi d'in fil
Il temp suenter il return precipità en Svizra stat sut l'ensaina d'ina nov'entschatta. Jacqueline Graf lavura l'emprim per in grossist da bischutaria e sa spezialisescha sin il commerzi cun perlas cultivadas. Tras la mort andetga da ses bab, ch'era maridà en il fratemp cun Janice, dat ella puspè en ina rusna. Ma plaunsieu sa revegn Jacqueline Graf puspè. Ses lioms cun la patria vegnan pli e pli lucs e ses tschaffen da chaussas novas e nunconuschentas sa sveglia puspè. Ella emprenda spagnol e fa, suenter in studi a l'universitad da Losanna, il licenziat en sociologia. Suenter va ella pliras giadas e per pli ditg en l'India, nua ch'ella viva tranter ils indigens ed emprenda da conuscher tut in'autra cultura. Ussa ch'ella discurra gia sis linguatgs, tranter quels era hindi, e ch'ella è sco uman vegnida pli madira, mida Jacqueline il 1998 sco delegada en ils servetschs dal comité da la Crusch cotschna internaziunala. Sia emprima incumbensa la maina en Columbia, nua ch'ella vul intermediar tranter las differentas partidas involvidas en ina guerra civila sanguinusa. La missiun fitg difficila en il sid dal pajais scurlattà da crisas dura dentant mo diesch dis.
Sin via vegnan Jacqueline Graf e ses accumpagnaders victimas d'in accident da traffic. La dunna surviva l'accident, però grevamain blessada. I manca quasi tut per salvar e tractar ella adequatamain. Cun deturs vegn ella transportada en in ospital da provinza, nua ch'ils medis na san l'emprim betg tge far. Pir suenter quatter dis sa decidan els da transferir la Svizra en ina clinica a Bogota ch'è equipada meglier. Là diagnostitgesch'ins ina paraplegia definitiva ed operescha la colonna vertebrala rutta. L’operaziun malgartegia per part ed ins quinta era anc cun autras consequenzas gravantas, perquai ch'ils medis vesan pir suenter in'emna che Jacqueline Graf purtava lentas da contact, cur che l'accident è schabegià. Sco tras ina miracla n'è la vesida betg vegnida donnegiada per vita duranta. Sias painas èn per il mument passadas, cur che la collavuratura da la CICC, anc mez en coma, vegn transportada suenter duas emnas en il ospital universitar a Losanna. Suenter in'ulteriura operaziun vegn Jacqueline Graf finalmain transferida en il Center svizzer dals paraplegichers a Nottwil.

Cumenzar quasi tar nulla
Cun la reabilitaziun cumplessiva en la clinica speziala al lai da Sempach cumenza per Jacqueline Graf ina nova etappa da sia vita. La dunna en ils megliers onns vegn messa sin ina dira emprova. Sper tut las dolurs corporalas e psichicas n'ha ella betg mo da cumbatter cunter la sperdita da la memoria, mabain era da l'odurat e dal gust. En quest grev temp po ella dentant sa fidar tschient pertschient da Janice, ch'è ussa sia madrigna. Ella animescha Jacqueline cun agid dad albums da fotografias da trenar regularmain sia memoria. Era objects bain conuschents che regordan a situaziuns emblidadas, giogan ina rolla impurtanta en questa terapia. Suenter plirs mais da temas e speranzas sa legran ils confamigliars, ils amis ed era il team dal CSP che la pazienta vegn da distinguer puspè il passà ed il preschent, il giavisch e la realitad. Ussa che Jacqueline Graf vegn conscienta da la purtada da quai ch'è schabegià, sa tschenta ella bleras dumondas. Pertge ha tut stuì sa midar - e gist uschè radicalmain, damai ch'ella aveva chattà in'activitad che plascheva ad ella e che correspundeva a ses talents ed a ses giavischs? Quant ditg dovra in uman per acceptar la vita en la sutga cun rodas? Co pon ins daventar independent, sche las lavurs da mintgadi dovran tanta energia e sche las abilitads da pli baud n'èn betg pli avant maun? L'opposiziun interna da Jacqueline Graf na sa transfurma dentant betg en resignaziun u inactivitad. Ella vesa tuttenina ina glisch da l'autra vart dal tunnel. Ord atgna experientscha sa ella ch'il temp medegescha bleras plajas e grazia a la buna tgira en il CSP Nottwil senta ella mintga di ch'ella survegn qua las basas essenzialas per sa reintegrar il meglier pussaivel. Sustegn efficazi dattan era la Fundaziun svizra per paraplegichers e l'Associaziun svizra dals paraplegichers, saja quai tar la tschertga d'ina abitaziun adattada u tar las midadas 
necessarias per che l'abitaziun vegnia transibla per la sutga cun rodas, tar la reintegraziun professiunala en divers plazs da scolaziun u tar la cumpra da meds auxiliars u da vehichels.

Francada en blers lieus
Las circumstanzas ed ils motivs da quest accident tragic d'avant quatter onns, che n'èn fin oz betg sclerids suffizientamain, han laschà enavos ina tscherta amarezza. Mintgatant ha ella schizunt ina ravgia. A Jacqueline Graf na fissi dentant mai vegnì endament d'avair cumpassiun cun sasezza, gnanc en ils menders muments betg. Sias qualitads da caracter - optimissem, independenza ed iniziativa - èn sa mussadas oravant tut en quels muments ch'ella era dumandada fisicamain e psichicamain fin al limit. En il fratemp ha Jacqueline Graf cuntanschì ina gronda mobilitad ed independenza en il mintgadi. Durant il temp liber giauda ella, sche pussaivel, cun grond gust la vita culturala e sociala da Losanna. Ch'ella po ir a concerts u ad exposiziuns, avair regularmain contact cun umans da differenta derivanza e tgirar bleras amicizias, quai dat grond sustegn a la dunna en la sutga cun rodas. Ma deplorablamain bitta il passà anc adina sumbrivas stgiras. Jacqueline Graf ha savens da cumbatter cun problems da sanadad en consequenza dal grev accident, uschia ch'ella ha la finala stuì sa laschar operar danovamain. Quests problems tangheschan era fermamain sia activitad professiunala. Grazia a sia vasta scolaziun ha Jacqueline Graf pudì lavurar tar “Pro Infirmis” a Losanna. Sco responsabla per in project aveva ella da procurar ils meds finanzials per sustegnair umans grevamain impedids. Ma ella ha stuì smetter questa lavur interessanta e cuntentaivla. Ella spera dentant che quai saja mo ad interim, perquai che star cun ils mauns a chalun na plascha insumma betg a la Svizra romanda.

Ir a l'exteriur?
Il mument emprenda ella arab. Ed ella fa plans per in avegnir a l'exteriur, forsa en Tunesia u Ghana. “Jau less stgaffir en in da quests pajais in center per turists impedids, per dar enavos a la glieud là ina part da quai che jau hai survegnì a sias uras dad els.” Jacqueline Graf sa bain avunda, quant difficil ch'igl è da viagiar en la sutga cun rodas e quant grondas che las schanzas èn, sch'ins ha mo paucs meds finanzials a disposiziun. “Jau sun dal tuttafatg conscienta da mias pussaivladads ed jau conusch mes cunfins. Jau na vegn mai a vegnir ina sportista d'elita e mias prestaziuns n'èn segir nagin tema per in cudesch u per las medias. Ma tuttina poss jau m'engaschar, en pitschens pass, per in'idea che ma stat fitg a cor e che jau less realisar.” Era ina vita senza splendur e traglischur è ina sfida. L’abitaziun da Jacqueline Graf a Losanna, drizzada en cun charezza, regorda ad in pitschen museum d'art oriental ed african. Cun in pau encreschadetgna guarda ella sin ils objects che sveglian en la globetrottera maletgs intensivs da vastadad, independenza, libertad e dad autarchia. Ses gronds egls blaus traglischan. Na, nagut e nagin na pudess probablamain impedir Jacqueline Graf – quai lascha ella sentir cun il tun da sia vusch – da returnar eventualmain en l’Africa.